О  Б  Щ  И  Н  С  К  И     С  Ъ  В  Е  Т     -     С  А  Н  Д  А  Н  С  К  И
ПРОТОКОЛ


№ 10
Днес, 03.09.2026 г. в Залата на Общински съвет в сградата на общинска администрация, Общински съвет – Сандански проведе извънредно заседание
Заседанието бе открито в 09:00 ч. от Антон Цанев – Заместник - председател на Общински съвет – Сандански при следния
ДНЕВЕН РЕД :
1. Изх.№ 772/31.08.2026 г. – Предложение от Антон Цанев – Заместник - председател на Общински съвет – Сандански, относно избор на Председател на Общински съвет – Сандански.
ПО Т.1 ОТНОШЕНИЕ ВЗЕХА:
Антон Бориславов Цанев – Зам. председател на ОбС-Сандански –   Добър ден! Имаме необходимия кворум и на основание: чл.23, ал.4, т.1 и чл.25, т.1 от ЗМСМА, във връзка с  чл. 54, ал.1 т.1, чл.13, ал.3  и чл. 55, ал.2 и ал. 3, от Правилника за организацията и дейността на Общински съвет – Сандански, неговите комисии и взаимодействието му с общинската администрация и съгласно Решение №18/12.03.2025 г. на ОбС-Сандански откривам извънредното заседание насрочено за днес 03.09.2026 г. 

Дневния ред включва една точка и това е избор на Председател. За да може да изберем Председател, преди това съгласно Правилника на Общински съвет-Сандански чл.8 ал.3, трябва да бъде сформирана временна комисия по избора на Председател на ОбС – Сандански, която се състои от 5 членове. 
Моля колеги за вашите номинации за членове на Временната комисия.
Заповядайте, г-н Миндов!

Костадин Стоянов Миндов - общински съветник – Предлагам Аспарух Костадинов!

Стоян Владимиров Златков - общински съветник – Предлагам Асен Гогов!
Методи Менчев Атанасов – общински съветник – Предлагам Тодор Чачев!

Аспарух Иванов Костадинов - общински съветник – Предлагам Костадин Миндов!

Георги Атанас Панчев - общински съветник - Предлагам Леонид Петканин!
Антон Бориславов Цанев – Зам. председател на ОбС-Сандански –   Благодаря господа! Други предложения?
Г-н Аргиров, заповядайте!

Явор Иванов Аргиров - общински съветник – Хубава група се сформира, все хубави общински съветници, но аз искам да попитам дали някой от предложените знае по кои членове от кой закон се води избора на Председател на ОбС? Къде точно е описано? Нали тази комисия трябва да следва някакви правила? Благодаря Ви!
Антон Бориславов Цанев – Зам. председател на ОбС-Сандански –  Благодаря! Аз предлагам за член на комисията Явор Аргиров! Аз държа да влезнете в комисията, защото това е сериозна работа и не искаме да се случи объркване. Заповядайте, г-н Аргиров!

Явор Иванов Аргиров - общински съветник – Аз имам предложение за комисия: Георги Панчев, Илиян Панчев, Юлиян Ефендийски, Живко Иванов! Това са хора, които най-малко, знаят къде е записано и да го прочетат. Благодаря! 
Живко Кирилов Иванов - общински съветник – Аз си давам отвод!
Антон Бориславов Цанев – Зам. председател на ОбС-Сандански –  Има ли други предложения? 
Аспарух Иванов Костадинов - общински съветник – Аз си правя отвод!
Явор Иванов Аргиров - общински съветник – Аз също си правя отвод! Не искам да участвам в този състав в тази комисия. Тя трябва да свърши работа, а не работата да е фиктивна и формална. В тази комисия трябва да са хора, който най-малко са прочели Правилника за организация и дейността на ОбС, и не само да са го прочели, но и да са възприели това, което са прочели. Тази комисия трябва да обясни по какъв начин се извършва гласуването, коя бюлетина е валидна и коя не е. В правилника са описани. Аз попитах дали някой знае, никой не ми отговори. Може да се наложи накрая на гласуване даде бюлетина дали е валидна или не. Ти когато не си прочел коя бюлетина е валидна, как ще гласуваш? Не ме вкарвайте в този филм, г-н Цанев! Не искам.
Антон Бориславов Цанев – Зам. председател на ОбС-Сандански – Аспарух Костадинов си прави отвод, има ли други предложения? Преминаваме към гласуване анблок. 
Николай Димитров Шаламандов - общински съветник – Г-н Цанев, г-н Аргиров си направи отвод, но не е оттеглил предложението за комисията. Няма как да гласуваме анблок, защото предложенията са повече от 5. Има 8 предложения.
Антон Бориславов Цанев – Зам. председател на ОбС-Сандански – Започваме да гласуваме един по един. 

Подлагам на гласуване на член на комисията Асен Иванов Гогов. 

Тези от Вас, които са съгласни, моля да гласуват. Гласуването е явно. Режим на гласуване.

С явно гласуване от 18 гласували общински съветници, 'за' – 16, 'против' - 0 и 'въздържали се' – 2, предложението СЕ ПРИЕМА. 

Антон Бориславов Цанев – Зам. председател на ОбС-Сандански – Втората номинация е за Тодор Кирилов Чачев. Режим на гласуване! 
С явно гласуване от 20 гласували общински съветници, 'за' – 20, 'против' - 0 и 'въздържали се' – 0, предложението СЕ ПРИЕМА. 
Антон Бориславов Цанев – Зам. председател на ОбС-Сандански – Трето предложение е за Костадин Миндов. Режим на гласуване! 

С явно гласуване от 20 гласували общински съветници, 'за' – 18, 'против' - 0 и 'въздържали се' – 2, предложението СЕ ПРИЕМА. 
Антон Бориславов Цанев – Зам. председател на ОбС-Сандански – Четвърто предложение е за Леонид Петканин. Режим на гласуване! 

С явно гласуване от 19 гласували общински съветници, 'за' – 19, 'против' - 0 и 'въздържали се' – 0, предложението СЕ ПРИЕМА. 
Антон Бориславов Цанев – Зам. председател на ОбС-Сандански – Пето предложение за Юлиян Ефендийски. Режим на гласуване!
С явно гласуване от 21 гласували общински съветници, 'за' – 21, 'против' - 0 и 'въздържали се' – 0, предложението СЕ ПРИЕМА. 
Антон Бориславов Цанев – Зам. председател на ОбС-Сандански – Следващо предложение на Георги Панчев. 
Георги Атанасов Панчев - общински съветник – Аз си давам отвод. Имаме вече сформирана комисия от 5 човека. 
Антон Бориславов Цанев – Зам. председател на ОбС-Сандански – Следващо предложение на Илиян Панчев. 

Илиян Любчов Панчев- общински съветник – Аз си давам отвод!
Антон Бориславов Цанев – Зам. председател на ОбС-Сандански - Комисията е в състав: Асен Гогов, Тодор Чачев, Костадин Миндов, Леонид Петканин и Юлиян Ефендийски.
Моля за предложение кой от тях да бъде Председател на комисията. 

Явор Иванов Аргиров - общински съветник – Аз предлагам Костадин Миндов. 
Методи Менчев Атанасов - общински съветник – Аз предлагам Тодор Чачев. 

Костадин Стоянов Миндов - общински съветник - Аз си давам отвод.

Тодор Кирилов Чачев - общински съветник – Аз предлагам Юлиян Ефендийски. 

Юлиян Живко Ефендийски – общински съветник – Аз си давам отвод. 

Антон Бориславов Цанев – Зам. председател на ОбС-Сандански - Подлагам на гласуване предложението на Методи Атанасов, Председател на комисията да бъде Тодор Чачев. Режим на гласуване! 
С явно гласуване от 21 гласували общински съветници, 'за' – 21, 'против' - 0 и 'въздържали се' – 0, предложението СЕ ПРИЕМА. 
На основание: чл.21, ал.1, т.1 от ЗМСМА, чл.8, ал.3 във връзка с чл.8, ал.2 от Правилника за организацията и дейността на Общински съвет- Сандански, неговите комисии и взаимодействието му с общинска администрация, и след проведено гласуване, Общинският съвет прие
Р Е Ш Е Н И Е № 294
от 03 септември 2026 г.

Избира пет членна Временна комисия за провеждане на тайно гласуване за избор на Председател на Общински съвет - Сандански, както следва:

ПРЕДСЕДАТЕЛ: Тодор Кирилов Чачев
            ЧЛЕНОВЕ:  1. Асен Иванов Гогов;


          2. Костадин Стоянов Миндов;


          3. Леонид Петров Петканин;


          4. Юлиян Живков Ефендийски.
Антон Бориславов Цанев – Зам. председател на ОбС-Сандански -  Моля комисията да заповяда. 
Атанас Славчев Стоянов - Кмет на община Сандански -  Ако мога да взема отношения, смятам, че номинации за Председател трябва да се дадат сега, а не после пред комисията. Благодаря!

Антон Бориславов Цанев – Зам. председател на ОбС-Сандански -  Благодаря, г-н Кмете! Моля за номинации за председател. Г-н Аргиров, заповядайте!
Явор Иванов Аргиров -  общински съветник -  Аз не съм съгласен. Не еднократно сме избирали председатели на ОбС и в правилника е записано, че временната комисия провежда избора за председатели на ОбС. Никъде не е записано, че номинациите се правят преди ВрК да влезе в ролята си. 
Антон Бориславов Цанев – Зам. председател на ОбС-Сандански -  В правилника е записано, но всеки може да си го тълкува както си поиска. За мен правилното е да се дадат сега номинациите, може да са повече, може да има дебат между предложените и след това вече комисията да започне работа. 
Атанас Славчев Стоянов - Кмет на община Сандански -  Смисъла на това, което казва е, че може би предложенията трябваше да са на първо място. Ако няма предложения за председател е безпредметно да се гласува и създава съответната временна комисия. Това имам в предвид. 
Антон Бориславов Цанев – Зам. председател на ОбС-Сандански - Аз се солидаризирам с мнението на Кмета. Моля  вашите номинации за Председател на ОбС. 

Заповядайте, г-н Батев!

Георги Валентинов Батев - общински съветник - Благодаря, г-н Цанев! Моето мнение е коренно противоположно от изказването на градоначалника, тъй като тази комисия се сформира и е във връзка с избор на Председател на ОбС и това дали ще има кандидатури или не, е процес, който ще се развие в самата процедура по избор. 
Г-н Кмете, добронамерено към Вас, все пак сме на заседание на ОбС, не сме свикали институции тук, то е заседание на ОбС, ние сме отделна институция от администрацията. Да, имате опит, бил сте председател на ОбС, имате и право да се сте тук, но не вземайте толкова  много отношение, защото все пак сме отделна институция и колегите трябва да са наясно с това. ОбС е местният законодателен орган и не би следвало представители на изпълнителната власт да влияят по някакъв начин на решенията на местните законодатели.  Благодаря Ви!
Антон Бориславов Цанев – Зам. председател на ОбС-Сандански -  Г-н Батев, аз уважавам Вашата юридическа мисъл, но според мен трябва в момента изпълняващият функцията на Председател по съответния ротационен принцип, който води заседанието да приеме номинациите за Председател на ОбС.  Дошли сме да избираме Председател на ОбС и да пристъпим към работа. 

Моля за номинации! Живко Иванов, заповядайте!
Живко Кирилов Иванов - общински съветник - Уважаеми колеги, аз не знам какъв спор водите, но само искам да кажа, че комисиите, без значение дали за избор на председател или изпълняват организационната част. Номинациите стават през заседанието. Това е моето скромно мнение. 
Антон Бориславов Цанев – Зам. председател на ОбС-Сандански -  Благодаря, г-н Иванов! Г-н Шаламандов, заповядайте!
Николай Димитров Шаламандов - общински съветник – Благодаря! И аз искам да направя една вметка. Може би се объркахме в самото начало - трябваше да има номинация за Председател на  общински съвет и след като има такава да избираме временна комисия. Така че сега може да продължим с номинациите и избор след това, всеки може да направи грешка. 

Антон Бориславов Цанев – Зам. председател на ОбС-Сандански - Аз мисля, че заседанието си го водя много добре. Моля за номинации. 

Георги Панчев, заповядайте!

Георги Атанасов Панчев - общински съветник - Аз предлагам Ивелин Терзийски за  председател на ОбС. 
Антон Бориславов Цанев – Зам. председател на ОбС-Сандански -  Имаме номинация за Ивелин Терзийски. Има ли други?
Живко Кирилов Иванов - общински съветник -  Предлагам колежката Димитрина Недина, която е с богат юридически опит и е удачен  кандидат. Благодаря!
Димитрина Любомирова Хаджиева-Недина - общински съветник – Аз си давам отвод.

Аспарух Иванов Костадинов - общински съветник – Аз  правя предложение за дългогодишния общински съветник  Явор Аргиров! 
Антон Бориславов Цанев – Зам. председател на ОбС-Сандански - Благодаря, г-н Костадинов! Второто предложени е Явор Аргиров! Други?
Г-н Аргиров, заповядайте!
Явор Иванов Аргиров -  общински съветник -  Благодаря г-н Цанев! Аз искам първо да си кажа изказването, после ще си дам отвод.  Г-н Костадинов е абониран да ме предлага да ставам Председател на ОбС. Аз искам да взема отношение за кандидатурата на г-н Терзийски. В тази връзка ще кажа, че не успях да присъствам на заседанието, на което г-н Батев си даде оставката. Разбрах какви са мотивите на десетимата общински съветници поискали предсрочното освобождаване на Георги Батев. Прочетох ги и стигнах до факта, че искането на оставката на предходния Председател на ОбС е поради две основни причини: Едната е, че е напуснал партията ВМРО, което се случи седмица преди искането за неговото освобождаване. Втората причина е, че на последния Председателски съвет, на който присъствахме всички председатели на постоянни комисии, г-н Батев не подкрепи предложенията, които бяха  направени от кмета на общината, а именно пет продажби на общински имоти в Мелник, едно отдаване право на ползване на стадиона в Левуново и приемане идеен проект за концесиониране на градския басейн. Това бяха точките, който не минаха на последния  Председателски съвет и това бяха един от основните мотиви за търсене на оставката и предсрочното прекратяване на председателя Георги Батев. Сега се излъчва нов кандидат за председател, отново от ВМРО, г-н Панчев, Вие го предложихте, което е логично, като най-голяма политическа група в ОбС. От ВМРО е и Кмета, макар, че и той напусна ВМРО и даде ръководството на партията на кмета на с. Склаве. До колкото си спомням на последните избори Атанас Стоянов бе избран за кмет, като независим кандидат, не като кандидат от ВМРО. Сега вече вие издигате нов кандидат за Председател.  Не мерите ли по различен начин двете кандидатури? Отлъчихте Батев, защото е напуснал ВМРО,  а новия кандидат за Председател напуснат ВМРО преди 3 месеца? Отлъчихте Батев, защото не подкрепи предложенията на Кмета, защото е логично Председателя избран с гласовете на Кмета да ги подкрепи. Аз винаги съм твърдял, че Председателят, който е избран с гласовете на Кмета, трябва да се съобразява с него и това трябва да прави Ивелин Терзийски, ако евентуално го изберете днес. Отлъчихте Батев, защото не съгласи с предложенията на кмета, а издигате председател, който също не подкрепи тези предложения. 
В тази връзка искам лично да попитам г-н Терзийски: След около 1 час евентуално ще сте новия председател на ОбС, Вие при ново внасяне на тези материали, говоря продажбите в Мелник, стадиона в Левуново и градския басейн, ще ги подкрепите ли или ще си запазите Вашата принципност, че не сте съгласен с тези материали? 
Вторият въпрос ми е: какво ще промените и ще промените ли нещо в ръководството на ОбС? Виждал ли сте неща, с които не сте съгласен и дали ще ги промените? Това са ми въпросите на които държа да отговорите?
Антон Бориславов Цанев – Зам. председател на ОбС-Сандански - Благодаря, г-н Аргиров! Г-н Терзийски, заповядайте!
Ивелин Емилов Терзийски - общински съветник – Благодаря за въпросите, г-н Аргиров! Относно точки, дали ще ги подкрепя или не: аз част от тези точки подкрепих, а друга част не. 
Относно това, дали ще подкрепям дадени точки или не за напред, ако бъда избран: разбира се,  всичко ще зависи от моите възгледи и възприятия на нещата.  Ако смятам, че не е правилно, естествено, че няма да го направя. Така съм и правил, когато съм бил част от групата на ВМРО и моето мнение се е различавало от другите, за което съм търпял и негативи и позитиви. 
Относно това, какво ще променя: аз смятам, че  и г-н Шаламандов и г-н Батев са се старали да работят добре. Имало е неща, които не са ми харесвали и аз публично  на сесия съм ги критикувал. Ще работя за повече взаимоуважение, коректност и добронамереност между нас в останалата една година и за повече прозрачност в работата на ОбС, която смятам, че трябва да има, за да оправдаем доверието на жителите на община Сандански. Благодаря!
 Антон Бориславов Цанев – Зам. председател на ОбС-Сандански - Благодаря, г-н Терзийски! Аргиров, реплика!
Явор Иванов Аргиров -  общински съветник -  Г-н Терзийски, не получих директен отговор на първия ми въпрос. Вие отговорихте, че част от тях сте подкрепил. Аз сменям да твърдя, че всички седем точки не ги подкрепихте, и на този Председателски съвет присъстваха много хора и могат да потвърдят. Г-н Панчев, и двамата Панчеви са пред мен и те присъстваха и могат да потвърдят.  Не се опитвайте да вменявате, че Явор Аргиров не говори истини. 

И да кажа, че си давам отвод, относно предложението ми за Председател. 

Ивелин Емилов Терзийски - общински съветник – Не се опитвам да вменявам нищо и аз Ви отговорих. 
Антон Бориславов Цанев – Зам. председател на ОбС-Сандански - Благодаря! Г-н Живко Иванов!
Живко Кирилов Иванов - общински съветник – Уважаеми колеги, позволявам си да взема думата, защото все пак този мандат е четири години, а три вече изтекоха. Преминахме през избори, касиране, пак избори, временни председатели и т.н. Цялото ни поведение на ОбС в този състав, в който сме се събрали в момента показва едно деградиране. Деградиране на институционалността, деградиране на поведение и т.н. Не мога да се съглася, че избора на Председател трябва да бъде самоцел. Председателя, този който ще се кандидатира и евентуално ще бъде избран трябва да бъде обединител, трябва да показва толерантност, защото политиката за мен е израз на определени виждания и в същото време е начин на търсене на решения. Много често съм упрекван, че гласувам някои решения, които са инициирани от хора, които водят политически спорове. Да, правя го, защото политиката трябва да намери решение. Аз обаче не мога да се съглася днес да казваме, че космоса е високо, а утре да казваме, че ние сме космоса и после пак да се връщаме. Т.е. хората, като съветници, трябва да имат последователна политика. Там където са големите политически групи избират Председателя, но и те трябва да си дават сметка, че избора трябва да е подчинен на това, че човека, който избираме трябва да бъде консенсусна личност, той трябва да обединява. От това, което видях аз последния месец съм дълбоко разочарован, защото виждам един жесток метаболизъм и оставащата една година ще бъде деструктивно, ако продължи така. Това, че някой има политически намерения да става Кмет, зам. кмет, Председател и т.н, и аз съм бил кандидат, това не трябва да ни превръща във врагове, а по-скоро да даваме решения. Това беше един увод към избора и по отношение по това как номинираме хората, как в един момент сме „против“ и после сме „за“ и т.н. Не си мислете, че обществото е тъпо, извинявам се за израза, обществото не е толкова тъпо, колкото си мислим. То ни гледа, наблюдава, смее ни се, но това не е толкова важно, по-скоро това което ние произвеждаме чрез нашия деструктивен подход е лошото. Нека да преосмислим и всеки сам за себе си да си даде сметка кой е, какво прави, къде отива и къде се връща, и на тази основа какво предлага? Благодаря!
Антон Бориславов Цанев – Зам. председател на ОбС-Сандански - Благодаря! Аз искам да кажа няколко неща и да пристъпваме към избора. 

Общинският съвет, г-н Иванов, е огледало на обществото. Обществото избира общинския съвет. Всички тук сме дошли от доверието на обществото. По какъв начин няма никакво значение, накрая се броя гласовете и влизаме тук. Когато се освобождаваше на времето г-н Батев, аз бях „За“ това да се случи. И тук ще засегна колегата Аргиров, който инициира тази подписка и след това се отдръпна. Общински съвет е политически орган и аз смятам, че политически трябва да се подхожда към нещата. 
Това, с което не съм съгласен с г-н Ивелин Терзийски е, че той политически напусна политическата му сила с думите „Аз искам да бъда себе си“ и след това изведнъж какво стана? Той себе си ли е бил или не? Аз мога да твърдя, че съм бил винаги себе си. Никой не си е позволявал никога да ми се обади и да ми каже какво да правя. Така ми е минал живота и няма да стане обратно. Всеки, който влезе там, зад паравана, трябва да застане със себе си, да помисли добре кой е и дали струва 5 лева?
Сега моля комисията по избор да заповяда и да свършим работата, за която сме се събрали. 

Тодор Кирилов Чачев – Председател на ВрК за избор на Председател на ОбС – Колеги, 10 минути почивка докато подготвим бюлетините.

СЛЕД 10 /ДЕСЕТ/ МИНУТИ ПОЧИВКА

Тодор Кирилов Чачев – Председател на ВрК за избор на Председател на ОбС – Уважаеми колеги, започва процедурата по избор на Председател на Общински съвет. 
Изборът ще се проведе съобразно ЗМСМА и Правилника за организацията и дейността на Общински съвет – Сандански, неговите комисии и взаимодействието му с общинската администрация, и  ще зачета цялата продецурата, съгласно него. – ЗАЧИТА ОТ ЧЛ.10 ДО ЧЛ.11 от Правилника за организацията и дейността на Общински съвет – Сандански, неговите комисии и взаимодействието му с общинската администрация.
Предлагам да пристъпим към гласуване.
Започваме с гласуването.

ПРОТИЧА ИЗБОР ЗА ПРЕДСЕДАТЕЛ НА ОБЩИНСКИ СЪВЕТ – САНДАНСКИ

Тодор Кирилов Чачев – Председател на ВрК за избор на Председател на ОбС – Г-н Аргиров, вота е таен и трябваше да влезнете зад паравана. Така нарушавате тайната на вота. 

Явор Иванов Аргиров - общински съветник – Ако искате ме дисквалифицирайте. 
Тодор Кирилов Чачев – Председател на ВрК за избор на Председател на ОбС – Аз не знам дали имате право да гласувате по този начин. Нарушавате тайната на гласуването.
Явор Иванов Аргиров - общински съветник – Гласуването си е тайно, ти видя ли какво задрасках? Някой видя ли? Имате право да ме дисквалифицирате. 
Тодор Кирилов Чачев – Председател на ВрК за избор на Председател на ОбС – Може ли г-жа Хаджиева да вземе отношение, като юрист, дали вота е правилен, след като г-н Аргиров не влезе зад паравана. Съгласно чл. 10 се гласува зад паравана. 
Димитрина Любомирова Хаджиева-Недина - общински съветник - Според мен, ако е разкрита тайната на вота бюлетината е недействителна. 
Явор Иванов Аргиров - общински съветник – Някой видя ли как съм гласувал?

Димитрина Любомирова Хаджиева-Недина - общински съветник - Аз лично не съм видяла. Някой да каже  дали е видял как е гласувано? Дали е разкрита тайната на вота?
Костадин Стоянов Миндов - общински съветник – Аз не съм видял. 
Тодор Кирилов Чачев – Председател на ВрК за избор на Председател на ОбС – Колеги, поради изчерпване на броя на гласуващите предлагам 20 мин почивка, докато комисията си свърши работата. Видеото остава включено. 
СЛЕД 20 /ДВАДЕСЕТ/  МИНУТИ ПОЧИВКА
Тодор Кирилов Чачев – Председател на ВрК за избор на Председател на ОбС – Колеги, поради нарушаване тайната на вота, комисията се събра и реши: Обявяваме всички бюлетини за недействителни и предлагаме да се направи нов избор. Разговаряхме с юристите от Областна управа и казаха, че това е най-правилният вариант, за да е изчистено всичко. 
На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация и Протокол от 03.09.2026 г. на Временната комисия по избор на Председател на Общински съвет – Сандански, и след проведено тайно гласуване, Общинският съвет

Р Е Ш Е Н И Е № 295

от 03 септември 2026г.

Общински съвет – Сандански, не избира за Председател на Общински съвет:  ИВЕЛИН ЕМИЛОВ ТЕРЗИЙСКИ.
Живко Кирилов Иванов - общински съветник – Колеги, какво означава: „Всички бюлетини за недействителни“?
Тодор Кирилов Чачев – Председател на ВрК за избор на Председател на ОбС – Целия вот е недействителен. Ние няма как да знаем, коя е бюлетината на Явор Аргиров и за това обявяваме целия вот за недействителен. 
Леонид Петров Петканин - общински съветник – Когато се избира комисия за избор на председател решенията дали една бюлетина е действителна или не е, и дали целия вот е такъв, решенията ги взима комисията. Какво спорим сега? Комисията е взела решения и обявяваме нов избор. Точка!
Живко Кирилов Иванов - общински съветник – Вие сте отворили урната, нали?

Леонид Петров Петканин - общински съветник – Да, но не сме отворили нито един плик!

Живко Кирилов Иванов - общински съветник – Кой знае дали е така? 

Леонид Петров Петканин - общински съветник – Има камери, те останаха включени, може да видите!

Живко Кирилов Иванов - общински съветник – Вие за да вземете такова решение, трябва да го направите преди да отворите урната. 

Леонид Петров Петканин - общински съветник – Има подписан протокол за това.
Явор Иванов Аргиров - общински съветник – Г-н Чачев аз се съгласявам с вашето решение и така е редно, даже щом сте го коментирали с областна администрация това е редно да се случи. Да се проведе нов избор, но аз ще направя едно предложение. Да се смени комисията. Според мен тази комисия си свърши работата и трябва нова. Това е моето предложение. 
Тодор Кирилов Чачев - Председател на ВрК за избор на Председател на ОбС – Заповядайте, г-н Цанев!

Антон Бориславов Цанев – Зам. председател на ОбС-Сандански - Колеги, поради създалата се ситуация, при която може някой да оспори избора, правя предложение да изберем нова комисия и да започнем от начало избора на Председател на общински съвет. Моля за вашите предложения!
Явор Иванов Аргиров - общински съветник – Аз правя предложение за състав на комисията: Георги Панчев, Илиян Панчев, Тодор Чачев, Живко Иванов и Димитрина Хаджиева. И аз искам да влезна, но няма място. Трима души са от водещата партия, за да не остане някой с впечатление, че някой иска да бламира нещо. Благодаря! 
Антон Бориславов Цанев – Зам. председател на ОбС-Сандански - Аз мисля, г-н Аргиров, че всеки трябва да предлага по един човек. 

Явор Иванов Аргиров - общински съветник – Добре. Оттеглям си предложението тогава.

Георги Атанасов Панчев - общински съветник - Аз предлагам комисията в стария състав. 
Антон Бориславов Цанев – Зам. председател на ОбС-Сандански - Моля за едно предложение!

Георги Атанасов Панчев - общински съветник -  Предлагам Тодор Чачев!
Стоян Владимиров Златков - общински съветник – Предлагам Асен Гогов!

Аспарух Иванов Костадинов – общински съветник  -  Предлагам Костадин Миндов!
Костадин Стоянов Миндов - общински съветник – Предлагам Тодор Чачев!
Явор Иванов Аргиров - общински съветник – Коце, Тодор Чачев вече го предложиха.

Костадин Стоянов Миндов - общински съветник -  Предлагам Леонид Петканин!
Антон Бориславов Цанев – Зам. председател на ОбС-Сандански - Явор Аргиров, заповядай!
Явор Иванов Аргиров - общински съветник – Аз ще се обърна към г-н Панчев! Георги Панчев, към Вас се обръщам, чувствам Ви мой приятел. Виждам, че сте един от моторите на политическа партия ВМРО и в тази връзка искам да Ви разкажа една случка. Случката е от 60 годишнината на Иван Славков-Батето от времето, когато е бил член на Международния олимпийски комитет. С бившия Кмет - Антон Тотев присъствах на годишнината на Иван Славков. Той разказваше случка, която се е случила в МОК и аз ще я преразкажа: Извикали представителите на Олимпийските комитети в Етиопия и Кения и ги попитали: „От къде намирали толкова бързи лекоатлети?“  и те отговорили, че имали по-бързи, но не могат да ги хванат, за да ги откарат на олимпийски игри. В тази връзка преди време ръководството на държавата попитало ръководството на организацията: „От къде намират такива тъпанари?“. Тогава ръководството на организацията отговорило, че има по-тъпи, ама не могат да се подпишат. Ако ме разбирате какво Ви казвам, г-н Панчев. Казвам Ви го съвсем добронамерено, като на приятел. Ще Ви кажа и още нещо - Вие произлизате от добро семейство, от уважавани родители, уважаван брат с добри професии с авторитет в града. Моля Ви не уронвайте този престиж на Вашето семейство. За Вас лично може да правите каквото си пожелаете. Не уронвайте престижа на Вашето семейство с Вашите действия. Благодаря!
Георги Атанасов Панчев - общински съветник -  Благодаря, г-н Аргиров за сравнението, за напътствията, но не мисля, че уронвам каквото и да е с това, което правя. Мисля, че това, което правя е правилно и заставам зад позицията си. 
Антон Бориславов Цанев – Зам. председател на ОбС-Сандански - Г-н Атанасов, заповядайте!
Методи Менчев Атанасов - общински съветник – Предлагам пети член - Юлиян Ефендийски. 
Антон Бориславов Цанев – Зам. председател на ОбС-Сандански - Благодаря за предложенията. Предлагам гласуването на стане анблок.  Режим на гласуване състава на комисията: Тодор Чачев, Асен Гогов, Костадин Миндов, Леонид Петканин, Юлиян Ефендийски.
С явно гласуване от 18 гласували общински съветници, 'за' – 18, 'против' - 0 и 'въздържали се' – 0, предложението СЕ ПРИЕМА. 
Антон Бориславов Цанев – Зам. председател на ОбС-Сандански - Предложения за Председател на комисията.
Явор Иванов Аргиров- общински съветник – Аз предлагам Тодор Чачев!

Антон Бориславов Цанев – Зам. председател на ОбС-Сандански - Няма други предложения. Режим на гласуване за Председател на комисията Тодор Чачев!
С явно гласуване от 19 гласували общински съветници, 'за' – 19, 'против' - 0 и 'въздържали се' – 0, предложението СЕ ПРИЕМА. 
На основание: чл.21, ал.1, т.1 от ЗМСМА, чл.8, ал.3 във връзка с чл.8, ал.2 от Правилника за организацията и дейността на Общински съвет- Сандански, неговите комисии и взаимодействието му с общинска администрация, и след проведено гласуване, Общинският съвет

Р Е Ш Е Н И Е № 296
от 03 септември 2026 г.

Избира пет членна Временна комисия за провеждане на тайно гласуване за избор на Председател на Общински съвет - Сандански, както следва:

ПРЕДСЕДАТЕЛ: Тодор Кирилов Чачев
            ЧЛЕНОВЕ:  1. Асен Иванов Гогов;


          2. Костадин Стоянов Миндов;


          3. Леонид Петров Петканин;


          4. Юлиян Живков Ефендийски.
Аспарух Иванов Костадинов – общински съветник – Имам питане: трябва ли отново да номинираме кандидати за Председател на общински съвет?
Антон Бориславов Цанев – Зам. председател на ОбС-Сандански- Аз мисля, че не би трябвало, но все пак нека го направим. 
Моля за номинации за председател на Общински съвет.

Георги Атанасов Панчев - общински съветник – Предлагам Ивелин Терзийски.
Аспарух Иванов Костадинов – общински съветник – Други предложения?

Явор Иванов Аргиров - общински съветник – Живко Иванов.
Живко Кирилов Иванов - общински съветник – Имам един въпрос. Има ли протоколирано решение на предходната комисия и какво пише в него? Какво е то?
Юлиян Живков Ефендийски – общински съветник – Има протокол на комисията, запечатан е в плик, може да се прочете. 
Живко Кирилов Иванов - общински съветник - Аз мисля, че ние сме в някаква порочна процедура и нямам намерение да се кандидатирам в такива порочни процедури. Редно беше комисията да излезе да прочете решението и да протоколира всичко това. Ние в момента правим такъв цирк, че здраве му кажи. Ние тръгваме към нова процедура без предишната да е прочетено, да е казано какво е и що е?  Аз лично не знам какво правим. Председателя на комисията нищо не е казал, какво е взето като решение, какво е протоколирано?
Явор Иванов Аргиров - общински съветник – Аз не съм съгласен с Живко Иванов. Председателя на комисията излезе и каза какво е тяхното решение. 
Живко Кирилов Иванов - общински съветник - Аз не разбрах точно какво каза. Ако може някой да излезе и прочете. Аз няма да участвам в такава процедура. Давам си отвод. Благодаря!

 Явор Иванов Аргиров - общински съветник – Аз не съм съгласен. Председателя на комисията излезе и каза какво е тяхното решение - да се анулира този избор и да се проведе нов. Че не е прочел протокола, какво от това. Няма за какво да упрекваме комисията.

Живко Кирилов Иванов - общински съветник - Аз мога да поспоря. Къде е протокола? Защо не го зачетохте? Аз искам да го чуя протокола. 
Георги Валентинов Батев - общински съветник – Има официален протокол, който трябваше да бъде зачетен.
Юлиян Живков Ефендийски – общински съветник – Има такъв протокол и е тук. 

Явор Иванов Аргиров - общински съветник – Той трябва да бъде част от днешния протокол на заседанието. 

Живко Кирилов Иванов - общински съветник - Аз това искам да чуя, да се зачете протокола. 
Тодор Кирилов Чачев – Председател на ВрК за избор на Председател на ОбС – Решението е взето единодушно от комисията, поради нарушаване тайната на вота. 

Живко Кирилов Иванов - общински съветник - Явно не разбирате, по отношение на законност на действията. Аз ви подсказвам нещо - вие не го разбирате. Като не можете да го разберете - много ви здраве. 
Тодор Кирилов Чачев – Председател на ВрК за избор на Председател на ОбС – Ето ви протокола: 
П Р О Т О К О Л

За избора на Председател на Общински съвет – Сандански

Днес, 03.09.2026 г. , 

На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация ,

Временната комисия по избор на Председател на Общински съвет – Сандански е избрана в състав: 

ПРЕДСЕДАТЕЛ: ТОДОР КИРИЛОВ ЧАЧЕВ

ЧЛЕНОВЕ:
1. Асен Иванов Гогов

2. Костадин Стоянов Миндов



3. Леонид Петров Петканин



4. Юлиян Живков Ефендийски

Проведе избор за Председател на Общински съвет – Сандански чрез тайно гласуване за лицето: ИВЕЛИН ЕМИЛОВ ТЕРЗИЙСКИ
След проведения избор  се установи:

1. Брой недействителни бюлетини-  23 броя 

На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация и резултатите от Протокол от 03.09.2026 г. на Временната комисия по избор на Председател на Общински съвет – Сандански, и след проведено тайно гласуване, Общинският съвет

Р Е Ш И :

Общински съвет – Сандански реши да анулира всичките бюлетини. 
Живко Кирилов Иванов - общински съветник - Какво пише най - накрая?
Тодор Кирилов Чачев – Председател на ВрК за избор на Председател на ОбС – Общинския съвет не избира Ивелин Терзийски.

Живко Кирилов Иванов - общински съветник - Кога общинския съвет е гласувал? Човек ви подсказва, но вие не разбирате. 
Юлиян Живков Ефендийски – общински съветник – Трябва да бъде „комисията по избор на председател“. 
Живко Кирилов Иванов - общински съветник - Кой сега е грешния и виновния?
Георги Валентинов Батев - общински съветник – Това е оспоримо. Нека го направим като хората.

Антон Бориславов Цанев – Зам. председател на ОбС-Сандански - Успокоихте ли се вече? Комисията да заповяда. 
Ще повторя резултата от гласуването за Председател на комисията Тодор Чачев!: С явно гласуване от 19 гласували  общински съветници , 'за' – 19, 'против' - 0 и 'въздържали се' – 0, предложението СЕ ПРИЕМА.“

 Имаме номинация за Ивелин Терзийски за Председател на ОбС-Сандански. Живко Иванов си даде отвод. Нека комисията заповяда, за да си свърши работата. 
Тодор Кирилов Чачев – Председател на ВрК за избор на Председател на ОбС – Аз имам предложение: да се гласува от ОбС бюлетините от предишното гласуване да се обявят за недействителени.
Антон Бориславов Цанев – Зам. председател на ОбС-Сандански - Има предложение от Тодор Чачев:  да се гласува вота да се обяви за недействителен и да се проведен нов избор. 
Явор Иванов Аргиров - общински съветник – Г-н Председател, в момента искаме да замажем една фуга в строителния процес с малко вар, която ще се пропука още на следващото денонощие.  Избора на Председател е таен вот. Вие анулирахте вота, защото аз не гласувах тайно и сега искате да вземем решение за избор на Председател на явно гласуване с вдигане на ръка. 

Антон Бориславов Цанев – Зам. председател на ОбС-Сандански - Аз нищо не искам!

Тодор Кирилов Чачев – Председател на ВрК за избор на Председател на ОбС –Предлагам бюлетините на комисията от предишния път да се обявят за невалидни.
Явор Иванов Аргиров - общински съветник – Как така ще определяме бюлетините за недействителни? Кои сме ние? Това е таен вот за избор на Председател.

Георги Валентинов Батев - общински съветник – Недействителен е самият избор, а не бюлетините. Няма как да кажете, че бюлетините са недействителни.

Антон Бориславов Цанев – Зам. председател на ОбС-Сандански - Аз нищо не казвам. Всеки има право да направи предложение и ОбС да гласува! Той предлага нещо за гласуване, гласуваме и край. Това нещо дали после подлежи на жалба не е мой проблем! Имате ли предложения?
Явор Иванов Аргиров - общински съветник – Това е обявено вече от комисията как ще го легитимира някой? Аз съм участвал в комисиите за избор на много председатели. След като комисията реши кой от кандидатите е избран, комисията с протокол определя лицето което е избрано. Не се взима второ решение на ОбС да легитимира протокола на комисията, бе хора. Вървим към втори избор, аз не отричам.  Протокола на комисията е валиден. Нищо повече не може да направи общински съвет. Аз предлагам 10 минути почивка. 
СЛЕД 10 /ДЕСЕТ/ МИНУТИ ПОЧИВКА

Тодор Кирилов Чачев – Председател на ВрК за избор на Председател на ОбС – Колеги,  ЗАЧИТА ОТ ЧЛ.10 ДО ЧЛ.11 от Правилника за организацията и дейността на Общински съвет – Сандански, неговите комисии и взаимодействието му с общинската администрация.  Мисля да започнем от начало гласуването.
ПРОТИЧА ИЗБОР ЗА ПРЕДСЕДАТЕЛ НА ОБЩИНСКИ СЪВЕТ – САНДАНСКИ

Тодор Кирилов Чачев – Председател на ВрК за избор на Председател на ОбС – Колеги, поради изчерпване на комисията 20 минути почивка за да заседава комисията. 
СЛЕД 20 /ДВАДЕСЕТ/ МИНУТИ ПОЧИВКА
Тодор Кирилов Чачев – Председател на ВрК за избор на Председател на ОбС – Колеги, зачитам протокола:

„Днес, 03.09.2026 г. , 

На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация,

Временната комисия по избор на Председател на Общински съвет – Сандански е избрана в състав: 

ПРЕДСЕДАТЕЛ: ТОДОР КИРИЛОВ ЧАЧЕВ

ЧЛЕНОВЕ:
1. Асен Иванов Гогов

2. Костадин Стоянов Миндов



3. Леонид Петров Петканин



4. Юлиян Живков Ефендийски

Проведе избор за Председател на Общински съвет – Сандански чрез тайно гласуване за лицето:

1. ИВЕЛИН ЕМИЛОВ ТЕРЗИЙСКИ
След проведения избор  се установи:

1. Брой гласували – 22 човека
2. Брой намерени в урната пликове – 22 боря
3. Брой действителни гласове – 18 боря
4. Брой недействителни гласове – 4 боря
5. Брой  действителни гласове с отбелязан вот „не подкрепям никого“- 3 боря
6. Брой гласове за / кандидата/- 15 боря
На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация и резултатите от Протокол от 03.09.2026 г. на Временната комисия по избор на Председател на Общински съвет – Сандански, и след проведено тайно гласуване, Общинският съвет

Р Е Ш И :

След проведено тайно гласуване за Председател на Общински съвет – Сандански е избран ИВЕЛИН ЕМИЛОВ ТЕРЗИЙСКИ „
На основание: чл.21, ал.1, т.3 и чл. 24, ал.1 от ЗМСМА, чл.8, ал.2, чл.10 и чл.11 от Правилника за организацията и дейността на Общински съвет - Сандански, неговите комисии и взаимодействието му с общинска администрация и Протокол от 03.09.2026 г. на Временната комисия по избор на Председател на Общински съвет – Сандански, и след проведено тайно гласуване, Общинският съвет

Р Е Ш Е Н И Е № 297
от 03 септември 2026г.
След проведено тайно гласуване за Председател на Общински съвет - Сандански е избран ИВЕЛИН ЕМИЛОВ ТЕРЗИЙСКИ.
Тодор Кирилов Чачев – Председател на ВрК за избор на Председател на ОбС –  С това работата на комисията се изчерпва. Г-н Терзийски, заповядайте!
Ивелин Емилов Терзийски - Председател на ОбС-Сандански – Колеги, искам да ви благодаря за подкрепата, тези които ме подкрепиха на днешния избор, и тези които не го направиха. Надявам се всички различия да оставим зад гърба си и в останалата една година до края на този мандат да работим добре и в диалог. Аз ще се постарая, надявам се да срещна това нещо и от ваша страна. Това е което искам да кажа. Надявам се в следващите седмици да предприемем действия по предстоящо гласуване на бюджета на община Сандански. Още веднъж благодаря и напред!
Антон Бориславов Цанев – Зам. председател на ОбС-Сандански –   С избора на новия Председател, който беше на ръба, но все пак избран, а това трябва да му подсказва нещо. Пожелавам му успех. Закривам днешното заседание и до нови срещи!
Поради изчерпване на дневния ред, заседанието беше закрито в 12.30 часа.  

Протоколист:                                                Зам. Председател на Общински съвет:

                /Недка Борилова/                                                                       /АНТОН ЦАНЕВ/                             
Поради неподписване на Протокол № 10 от проведеното на 03.09.2026 г. заседание на Общински съвет – Сандански от заместник-председателя Антон Цанев, председателствал заседанието, и съгласно чл. 78 от Правилника за организацията и дейността на Общински съвет – Сандански и получено писмо от Областна администрация – Благоевград с вх. № 809/11.09.2026 г., настоящият протокол се подписва от протоколиста – Недка Борилова.

